Pak pandemie met digkuns | Die Son
Pak pandemie met digkuns
Deur Kelly-Lee OhlsonDinsdag, Februarie 23, 2021 20:00
KREATIEF: Gevestigde en opkomende digters se werke kan in Maskers en Mure verskyn. ~ istockimages
JOU gedig kan verskyn in die nuwe Afrikaanse digbundel met verse oor die Covid-19-pandemie wat in Mei vanjaar die lig sien.
Dié bundel, Maskers en Mure, bied aan alle Afrikaanse digters – gevestig en opkomend – die geleentheid om uitdrukking te gee aan die impak van die pandemie op mense en hul lewe. Die samestellers is die digters Daniel Hugo en Francois de Jongh, met die ondersteuning van die Wes-Kaapse departement van kultuursake en sport. Dit word deur Turksvy Publikasies uitgegee.
Alle bydraes moet die pandemie as kerntema hê, en kan vir keuring tot einde Februarie ingestuur word. Waar nodig sal Hugo en Hannes Visser, die Oudtshoornse digter en medestigter van Turksvy Publikasies, die bydraes vir publikasie skaaf.
"Hierdie bundel is Afrikaanse digters se verwoording van 'n globale verhaal van vrees, maar ook moed en vertroosting in 'n mensvreemde tyd," sê Visser.
Marlene Malan, joernalis en medestigter van Turksvy Publikasies, sê Maskers en Mure vertel in versvorm die verhaal van 'n jaar van isolasie, alleenheid en eensaamheid, van vrees en verlies.
"Maar ook van 'n tyd waarin mense sin probeer maak uit hierdie verskrikking – deur skeppendheid en ondernemingsgees, waarvan dié digbundel 'n weerspieëling is."
Belangstellendes kan hul by­drae teen Sondag 28 Februarie 2021 per e-pos aan Daniel Hugo stuur, by danielhugo.skryf@gmail.com.